Mike Phelan

Spillerkarriere

Mike Phelan begynte sin karriere i Burnley FC, der han signerte lærlingkontrakt i juli 1979, før han fikk proffkontrakt i juli 1980. Han gjorde sin ligadebut i januar 1981 mot Chesterfield FC. Han fikk også ungdomslandskamp for England i denne perioden. Klubben vant 3. divisjon i 1982, og rykket opp. I 1985 rykket klubben ned til 4. divisjon, men da ble Phelan solgt til Norwich City.
Norwich vant 2. divisjon i hans første sesong i klubben, og Phelan ble klubbkaptein da  Steve Bruce ble solgt til Manchester United i desember 1987. Han ledet laget til en strålende 4.-plass i den øverste divisjonen, og helt til semifinalen i FA-cupen.
Han ble innkalt til den engelske landslagstroppen til cupkampene mot Chile og Skottland, men fikk ikke spille på grunn av en strekkskade. Hans suksess skapte oppmerksomhet i større klubber, og han fulgte etter Steve Bruce til Old Trafford for £700 000 i juli 1989. Der fikk han endelig sin første landskamp, mot Italia i 1989. Ligadebuten kom i den overbevisende 4-1 seieren mot Arsenal i august 1989. Klubben vant FA-cupen i hans første sesong der, og dette ble fulgt av seier i den europeiske cupvinnercupen (2-1 mot FC Barcelona i Rotterdam) i 1992.
Phelan spilte ofte på høyrebacken i Manchester United, men da klubben kjøpte Denis Irwin i 1990, spilte han for det meste på høyre midtbane. Fra 1993 ble det mindre og mindre spilletid, mest på grunn av unge spillere som Andrej Kanchelskis, Paul Ince, Ryan Giggs og Lee Sharpe.
På den tiden han ble innvilget fri transfer (etter 1993-94 sesongen) var også hans plass på innbytterbenken truet, og det av unge talenter som David Beckham og Nicky Butt. Han fikk ikke være med i troppen som vant FA-cup finalen våren 1994, og hadde ikke spilt nok ligakamper til å få vinnermedalje. Han fikk derimot nok kamper sesongen i forveien, da United vant sitt første ligamesterskap på 26 år.
Etter han forlot Old Trafford signerte han for West Bromwich Albion, der han ble værende i 18 måneder, men spilte bare 21 kamper. Hans førstelagsmuligheter ble redusert av yngre spillere som Kevin Donovan og Lee Ashcroft som ble favorisert av manager Alan Buckley. Dette var manageren som overtok ansvaret etter Keith Burkinshaw, som hadde hentet Phelan til klubben.

Trenerkarriere

Phelan returnerte til Carrow Road i desember 1995 som assisterende manager for Gary Megson (også han er tidligere Norwich-spiller), og ledet klubbens reservelag. Da Megson fikk sparken og deretter ny jobb i Blackpool FC 5. juli 1996, fulgte Phelan etter og fikk en lignende rolle. Et år senere fulgte han igjen Megson, denne gangen til Stockport County.  
Etter at Megson fikk sparken som Stockport-manager 25. juni 1999, overtok Andy Kilner som manager. Kort tid etterpå flyttet Phelan videre til en jobb på Manchester Uniteds «School of Excellence», som er et senter for talentfulle ungdommer. Da Steve McClaren fikk jobben som manager for Middlesbrough, fikk Phelan jobben som førstelagstrener.
I 2002 ble han valgt inn i Norwich City «Hall of Fame».
Mike Phelan ble utnevnt til assisterende manager for Manchester United 3. september 2008, da han erstattet Carlos Queiroz. som ble ny portugisisk landslagssjef. Phelan forlot klubben i 2013 kort tid etter at Alex Ferguson ga seg som manager.
Han returnerte til klubben i 2018, da Ole Gunnar Solskjær ble ansatt som midlertidig manager.